

|  |  |
| --- | --- |
| **ДО**  **ЗАМЕСТНИК-МИНИСТЪРА НА ЗЕМЕДЕЛИЕТО И ХРАНИТЕ И РЪКОВОДИТЕЛ НА УО НА ПРСР 2014-2020 Г.**  **Д-Р ЛОЗАНА ВАСИЛЕВА** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за промяна на процедура чрез подбор № BG06RDNP001-4.018-* „*Целеви прием за инвестиции и дейности, осигуряващи опазване на компонентите на околната среда, включително ВЕИ“ по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони за периода 2014-2020 г.* |

**УВАЖАЕМA ГОСПОЖО ЗАМЕСТНИК-МИНИСТЪР,**

Със Заповед № РД09-771 от 11.07.2024 г. на ръководителя на Управляващия орган на Програма за развитие на селските райони за периода 2014 – 2020 г. е обявен прием по процедура за подбор № BG06RDNP001-4.018 „Целеви прием за инвестиции и дейности, осигуряващи опазване на компонентите на околната среда, включително ВЕИ“ по подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от ПРСР.

Приемът на проектни предложения, проведен в периода 11.07.2024 г. – 11.10.2024 г. е с общ бюджет 52 806 600 лв. В периода на приема са постъпили 210 проектни предложения с обща стойност на заявените публични средства /БФП/ в размер на 92 110 057 лв.

Държавен фонд „Земеделие“ (ДФЗ) извърши предварителна оценка на постъпилите проектни предложения. Едно проектно предложение беше оттеглено, а 162 проектни предложения преминаха на последващ етап за обработка по процедурата – Оценка на административно съответствие и допустимост. Останалите проектни предложения към момента не са разглеждани, поради недостатъчен бюджет по процедурата.

Осигуряването на допълнителен финансов ресурс в размер на до 38 938 386 лева по процедурата ще предостави възможност за сключването на договори с всички кандидати, чиито проектни предложения са получили изискуемият брой точки по критериите за подбор (мин. 10) и същите отговарят на условията и изискванията за предоставяне на финансова помощ, съгласно Условията за кандидатстване по процедурата.

В резултат на подпомогнатите допълнителни проектни предложения се очаква да бъде постигнат значителен екологичен ефект от производството в страната и инвестиции, свързани с намаляване на вредните емисии при използване на технологии за производство на топлинна енергия и на енергия от възобновяеми енергийни източници.

Увеличаването на максимално определеният бюджет по процедурата е свързан с етапа, в който се намира прилагането на ПРСР и наближаващият краен срок за достигане на средствата до крайните получатели – 31 декември 2025 г. Това налага Управляващият орган на ПРСР да предприеме бързи и адекватни мерки, които да гарантират ефективно и ефикасно изпълнение на генерирани свободни средства по отделните мерки и подмерки на Програмата до края на календарната 2025 г.

Предвид очакванията на Управляващия орган и натрупания опит при предприемане на мерки за наддоговаряне на средства показва, че в хода на изпълнение на договорите се реализират спестявания.

През периода на оценка и класиране на проектните предложения, Управляващият орган на ПРСР 2014 – 2020 г. ще представи пред Европейската комисия предложение за изменение в Програмата, с което ще се извърши преразпределение на средства между различните мерки и подмерки и ще се пренасочи ресурс в размер на до 38 938 386 лева към бюджета на мярка 4, подмярка 4.2 с цел покриване на извършеното увеличение на бюджета по процедура за подбор № BG06RDNP001-4.018. Такива средства вече са докладвани от страна на ДФЗ като налични по подмярка 4.1. „Инвестиции в земеделски стопанства“ вследствие намаления по сключени договори от всички проведени приеми по подмярката.

Във връзка с гореизложеното с Решение на Министерски съвет е предоставена възможността да се увеличи максималният размер на безвъзмездната финансова помощ по процедура за подбор № BG06RDNP001-4.018, с до 38 938 386 лева над наличният към момента на приемане на решението.

С увеличението на бюджета по процедурата се очаква да се одобрят максимален брой проекти отговарящи на условията за допустимост.

С изпълнението на по-голям брой проекти по процедура за подбор № BG06RDNP001-4.018- „Целеви прием за инвестиции и дейности, осигуряващи опазване на компонентите на околната среда, включително ВЕИ“ по подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014-2020 г., се постига значителен екологичен ефект от производството в страната и инвестиции, свързани с намаляване на вредните емисии при използване на технологии за производство на топлинна енергия и на енергия от възобновяеми енергийни източници.

Проектът на заповед за изменение на Заповед № РД09-771 от 11.07.2024 г. и проект на доклад на заместник-министъра на земеделието и храните, съдържащ мотивите за издаване на заповедта бяха публикувани на електронната страница на Министерството на земеделието и храните и в ИСУН 2020за писмени възражения и предложения в съответствие с чл. 26, ал. 4 от ЗУСЕФСУ.

**УВАЖАЕМA ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 9, ал. 5 и чл. 26, ал. 7, т. 2 от ЗУСЕФСУ предлагам да издадете заповед за изменение на Заповед № РД09-771 от 11.07.2024 г., с която са утвърдени Насоки за кандидатстване по процедура чрез подбор на проектни предложения № BG06RDNP001-4.018- „Целеви прием за инвестиции и дейности, осигуряващи опазване на компонентите на околната среда, включително ВЕИ“ по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014-2020 година.

С уважение,

